เก็งสนั่นโพลีน DSIสั่งยกฟ้องจ่าย263ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — เก็งกำไรสนั่น TPIPL ดีเอสไอสั่งไม่ฟ้องจ่ายเงินเชียร์เลือกตั้งคนประชาธิปัตย์
การซื้อขายหุ้นบริษัท ทีพีไอ โพลีน (TPIPL) มีความคึกคักต่อเนื่อง ซึ่งคำสั่งซื้อที่มีเข้ามาหนาแน่นตั้งแต่ช่วงเช้า ส่งผลให้ราคาหุ้นเปิดตลาดปรับตัวขึ้นทันที 10 สตางค์ ที่ 13.20 บาท ถือเป็นราคาต่ำสุดของวัน
จากนั้นช่วงบ่าย มีข่าวกรมสอบสวนคดีพิเศษ (DSI) สั่งไม่ฟ้องบริษัท ทีพีไอ โพลีน ในความผิดกรณีจ่ายเงินค่าจ้างบริษัท เมซไซอะ บิซิเนสแอนด์ครีเอชั่น เพื่อจัดทำสื่อโฆษณาและป้ายประชาสัมพันธ์ มูลค่ากว่า 263 ล้านบาท ให้กับผู้สมัครรับเลือกตั้งพรรคประชาธิปัตย์ ส่งราคาหุ้นพุ่งปรู๊ดขึ้นไปทำสูงสุดของวัน 14.50 บาท และถือเป็นราคาสูงสุดใหม่ในรอบหลายปี
ราคาสุดท้ายปิดที่ 14.30 บาท เพิ่มขึ้น 1.20 บาท หรือ 9.16% มูลค่าซื้อขายติดอันดับหุ้นที่มีมูลค่าซื้อขายสูงสุดอันดับ 3 ด้วยมูลค่า 1,503.92 ล้านบาท
เมื่อสอบถามไปยังนายประชัย เลี่ยวไพรัตน์ กรรมการ บริษัท ทีพีไอ โพลีน ไม่ขอแสดงความคิดเห็นใดๆ โดยอ้างว่าติดประชุม
นายชัย จิระเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ พัฒนสิน กล่าวว่า ไม่สามารถผูกเรื่องคดีหรือการเมืองกับหุ้นทีพีไอ โพลีน ได้ เนื่องจากคดีค่าปรับปั่นหุ้น 6,800 ล้านบาท อยู่ระหว่างการพิจารณาของศาล
สำหรับหุ้นที่เก็งกำไรกันคึกคักช่วงนี้ คาดว่ามาจากการเก็งกำไรผลประกอบการไตรมาส 2 ที่กำลังจะประกาศออกมา ซึ่งขณะนี้หลายโบรกเกอร์ประเมินว่า ผลประกอบการจะชะลอตัวลงเล็กน้อย และมีแนวโน้มฟื้นตัวในช่วงครึ่งปีหลัง
“คำแนะนำหุ้นตัวนี้ พัฒนสินไม่ได้ทำบทวิเคราะห์ แต่ราคาหุ้นที่ขึ้นมาต่อเนื่อง แนะนำขายทำกำไรระยะสั้น และกลับมาพิจารณาอีกครั้งเมื่อผลประกอบการออก” นายชัย กล่าว